**REPUBLIKA SRBIJA**

**NARODNA SKUPŠTINA**

**Odbor za ljudska i manjinska prava**

**i ravnopravnost polova**

**09 Broj: 06-2/263-12**

**18. decembar 2012. godine**

**B e o g r a d**

**PREDSEDNIKU NARODNE SKUPŠTINE**

Na osnovu člana 84. stav 8. Poslovnika Narodne skupštine, predsednik Odbora za ljudska i manjinska prava i ravnopravnost polova dostavlja

**I N F O R M A C I J U**

**o**

**javnom slušanju na temu**

**Borba protiv nasilja u porodici**

Odbor za ljudska i manjinska prava i ravnopravnost polova Narodne skupštine, na osnovu odluke Odbora od 5. novembra 2012. godine, održao je dana 26. novembra 2012. godine javno slušanje povodom obeležavanja Međunarodnog dana borbe protiv nasilja nad ženama na temu: Borba protiv nasilja u porodici.

Javnom slušanju su prisustvovali:

Mr Nebojša Stefanović, predsednik Narodne skupštine; Meho Omerović, predsednik Odbora za ljudska i manjinska prava i ravnopravnost polova; Jelena Budimirović, Srđan Šajn, Stefan Zankov, Tamara Tripić, Petar Kuntić, Bojana Božanić, Nataša Mićić, Vera Paunović, Zlata Đerić, Elvira Kovač, Ljiljana Miladinović, članovi Odbora za ljudska i manjinska prava i ravnopravnost polova; Gordana Čomić, potpredsednik Narodne skupštine; Milica Vojić-Marković, Milica Dronjak, Dubravka Filipovski, Milanka Jevtović Vukojičić, Mirna Kosanović, Dijana Vukomanović, Dušica Morčev, Miljenko Dereta, Biljana Ilić Stošić, Marija Obradović, Dušica Nikolić, Aleksandra Đurović, Irena Vujović, Tanja Radovanović, Maja Gojković, Irena Aleksić, Olgica Batić i Jelena Travar-Miljević, narodni poslanici; Stana Božović, državni sekretar u Ministarstvu rada, zapošljavanja i socijalne politike; Vladimir Božović, državni sekretar u Ministarstvu unutrašnjih poslova; Nevena Petrušić, Poverenica za zaštitu ravnopravnosti; Tanja Ignjatović, Autonomni ženski centar; Vesna Nikolić Ristanović, Viktimološko društvo Srbije; Adriano Martins, zamenik šefa Delegacije Evropske unije u Srbiji; Natalija Mićunović, direktorka Uprave za rodnu ravnopravnost; Dragan Knežević, Uprava za rodnu ravnopravnost; Jelena Tomković, Danka Savić, Ranđel Milošević, Ministarstvo unutrašnjih poslova; Jasminka Jakovljević, Dragana Grabović, Zaštitnik građana; Stanojla Mandić, zamenica Poverenika za informacije od javnog značaja i zaštitu podataka o ličnosti; Svetlana Đorđević, Kancelarija za ljudska i manjinska prava; Ana Milenić, Delegacija Evropske unije u Srbiji; Snežana Stošković, direktorka Gradskog centra za socijalni rad; Sanja Ristić Grujičić, Gradski centar za socijalni rad; Danica Todorov, Andrijana Čović, Pokrajinski ombudsman; Anita Beretić, Marina Ileš, Nataša Okilj, Pokrajinski sekretarijat za privredu, zapošljavanje i ravnopravnost polova; Stojanka Lekić, Svetlana Popadić Ležimirac, mr Đenđi Seleši, Darko Vukoje, Nada Bodrožić, Vera Ugričić Ilić, Dejan Stojšić, Skupština AP Vojvodine – Odbor za ravnopravnost polova; Vesna Šijački, Vladislava Igić, Katarina Krajinović, Zavod za ravnopravnost polova AP Vojvodina; Bobana Macanović, Autonomni ženski centar; Đurđica Ergić, Romski ženski centar „Bibija“; Nataša Šakota, Organizacija za evropsku bezbednost i saradnju; Izabela Kisić, Seška Stanojlović, Helsinški odbor za ljudska prava; Jelena Sekulić, Anka Jugović Spajić, Asja Varbanova, UN Women; Vesna Jarić, Program Ujedinjenih nacija za razvoj; Ivana Savić, Beogradski fond za političku izuzetnost; Ivana Milojević, Zlatiborski krug Čajetina; Sonja Drljević, AŽIN; Mirjana Maksimović, Milana Lazić, Tim za socijalnu uključenost i smanjenje siromaštva; Jelena Cakić, Žene za mir Leskovac; Sonja Šćekić, direktorka Sigurne kuće Niš; Dragica Jevtović, Policijska uprava Užice; Ružica Nikolić, Ljiljana Gusić, Nataša Terbec, Komisija za ravnopravnost polova Sombor; Danijela Gavrilović, Komisija za rodnu ravnopravnost Aranđelovac; Zorica Runić, Ombudsman Vračar; Danko Perišić, Nada Banković, Skupština opštine Aranđelovac; Milica Radosavljević, Dragana Stojanović Krstić, Mirjana Maslovarić, Skupština grada Niša; Tomislav Milić, Ljiljana Belić, Skupština opštine Pantelej – Niš; Željko Ilić, Opština Žagubica; Milan Popović, Opština Pirot; Biljana Savović, Skupština opštine Sečanj.

Javno slušanje je otvorio predsednik Odbora za ljudska i manjinska prava i ravnopravnost polova Narodne skupštine Meho Omerović i pozdravio sve prisutne.

Predsednik Narodne skupštine mr Nebojša Stefanović je istakao da je nasilje nad ženama na žalost realnost, ali da od te činjenice ne treba da bežimo, već o tome treba da govorimo glasno, kako bi nasilje bilo iskorenjeno. Istakao je da Narodna skupština treba da ima značajnu ulogu u borbi protiv nasilja u porodici. U narednom periodu sledi ratifikacija konvencije Saveta Evrope o prevenciji i borbi protiv nasilja u porodici čime će se započeti usklađivanje krivičnog zakonodavstva sa standardima u tom dokumentu. Ta konvencija će doprineti pre svega prevenciji nasilja nad ženama i apelovati na svest države da se nasilje nad ženama ne može tolerisati.

U nastavku javnog slušanja usledila je projekcija filma „Žene koje su ubile svoje nasilnike“ autorke Izabele Kisić u trajanju od 30 minuta.

Nakon projekcije filma predsednik Odbora Meho Omerović ukazao je da Narodna skupština Republike Srbije učestvuje u kampanji „16 dana aktivizma protiv nasilja nad ženama", koja počinje 25. novembra obeležavanjem Međunarodnog dana borbe protiv nasilja nad ženama i završava se 10. decembra obeležavanjem Međunarodnog dana ljudskih prava. Na ovom javnom slušanju imaćemo prilike da saslušamo iskustva državnih organa i nevladinog sektora, šta je do sada učinjeno i šta još možemo da učinimo.

U uvodnim izlaganjima učesnicima javnog slušanja obratili su se: Vladimir Božović,državni sekretar u Ministarstvu unutrašnjih poslova; Stana Božović, državni sekretar u Ministarstvu rada, zapošljavanja i socijalne politike, Nevena Petrušić, Poverenica za zaštitu ravnopravnosti; Vesna Nikolić Ristanović**,** direktorka Viktimološkog društva Srbije; Tanja Ignjatović,programska koordinatorka u Autonomnom ženskom centru. Uvodničari su istakli sledeće:

Policijski službenici pružaju jedinstvenu pravnu i faktičku podršku svim potencijalnim žrtvama sarađujući sa nadležnim državnim institucijama, zdravstvenim institucijama, centrima za socijalni rad, nevladinim organizacijama i medijima. Međutim, potrebno je da se u što kraćem roku formira državni tim za borbu protiv nasilja u porodici, u čiji sastav bi ušla sva relevantna ministarstva, kao što su Ministarstvo unutrašnjih poslova, Ministarstvo rada, zapošljavanja i socijalne politike, Ministarstvo zdravlja i Ministarstvo pravde i državne uprave, kao i predstavnici Odbora za ljudska i manjinska prava i ravnopravnost polova Narodne skupštine, nevladinog sektora i medija. Zadatak ovog tima bio bi uspostavljanje mehanizama za informisanje i koordinaciju od lokala ka republičkom timu i interagencijska saradnja, odnosno saradnja svih aktera u ovom procesu. Da bi ovaj tim davao što bolje rezultate potrebno je formirati i timove koji bi se bavili tačno određenim oblastima, kao što je tim za praćenje i usklađivanje pravnih propisa vezanih za ovu oblast i tim za praćenje statističkih podataka u ovoj oblasti.

U Ministarstvu unutrašnjih poslova sačinjen je Poseban protokol o postupanju policijskih službenika u slučajevima nasilja u porodici i u partnerskim odnosima, koji će u najskorije vreme biti na snazi. Istaknut je značaj usvojenog Nacionalnog akcionog plana za primenu Rezolucije 1325 Saveta bezbednosti Ujedinjenih nacija – Žene, mir i bezbednost u Republici Srbiji. Multisektorsko koordinaciono telo, kao operativno telo Vlade stara se da se svi postavljeni ciljevi uspešno izvršavaju, a Ministarstvo unutrašnjih poslova je organ koji rukovodi i obavlja stručne i administrativno tehničke poslove za to telo.

 Ministarstvo rada, zapošljavanja i socijalne politike, kao i Uprava za rodnu ravnopravnost sproveli su niz aktivnosti u skladu sa Nacionalnom strategijom sprečavanja i suzbijanja nasilja u porodici i u partnerskim odnosima koju je Vlada Srbije usvojila u aprilu 2011. godine. Podaci prikupljeni u okviru projekta „Borba protiv seksualnog i rodno zasnovanog nasilja“ i na osnovu istraživanja „Mapiranje porodičnog nasilja prema ženama u centralnoj Srbiji“ pokazuju da su muškarci najčeše počinioci porodičnog nasilja nad ženama i odgovorni su za skoro 90% fizičkog nasilja, 79% psihološkog nasilja i oko 85% ekonomskog nasilja. U ¾ porodičnog nasilja učinilac je sadašnji ili bivši supružnik ili partner, a u isto toliko slučajeva fizičko i seksualno nasilje nad ženama izvršeno je više od jednog puta, dok se u polovini dogodilo više od pet puta. Uprava za rodnu ravnopravnost u septembru 2011. godine organizovala je konferenciju o uvođenju programa rada sa počiniocima nasilja u porodici. Izvršena je obuka za zaposlene u centrima za socijalni rad u Beogradu, Nišu i Kragujevcu, kao i još dva treninga za rad sa počiniocima nasilja u porodici. Objavljena je publikacija o počiniocima nasilja u porodici i partnerskim odnosima, a 2012. godine urađena je Transakciona analiza „Žene-žrtve nasilja u porodici“.

U narednom periodu predstoji usvajanje akcionog plana u vezi sa Nacionalnom strategijom sprečavanja i suzbijanja nasilja nad ženama u porodici i u partnerskim odnosima, kao i ratifikacija Konvencije Saveta Evrope o sprečavanju i borbi protiv nasilja nad ženama i nasilja u porodici. Konvencija obavezuje ugovorne strane da izrađuju i podržavaju programe koji imaju za cilj da počinioci i počiniteljke nasilja u porodici savladaju i usvoje nenasilno ponašanje u međuljudskim odnosima u pogledu sprečavanja daljeg nasilja i promene obrazaca nasilnog ponašanja. Nakon potvrđivanja Konvencije Srbija bi bila dužna da osnivanje i sprovođenje ovih programa bude u bliskoj saradnji sa specijalizovanim službama za podršku žrtvama.

Istaknuto je da se ove godine navršava deset godina od kada je po prvi put, usvajanjem Zakona o izmenama i dopunama Krivičnog zakonika, nasilje u porodici postalo krivično delo, čime je problem nasilja u porodici izašao iz okvira ženskih nevladinih organizacija i počeo da se shvata kao javni, a ne kao privatni problem. Međutim, za suzbijanje ove pojave nisu dovoljne kazne i mere zaštite žrtava, već je potrebno otklanjati uzroke ove pojave i menjati svest i odnos profesionalaca, institucija i javnosti. Da bi se to postiglo, neophodno je uspostavljanje novog režima rodnih odnosa koji se zasnivaju na ravnopravnosti polova.

Služba Poverenika za zaštitu ravnopravnosti postupala je između ostalog i po pritužbama koje su se odnosile na funkcionisanje sistema zaštite od nasilja nad ženama. S tim u vezi ukazano je na slučaj koji se odnosi na korišćenje finansijske podrške koja se daje iz gradskog budžeta tako što se pravo na ovu pomoć priznaje samo ženama koje su smeštene u sigurnu kuću i pod uslovom da nisu povratnice u sigurnu kuću. Iskazan je stav da uskraćivanje novčane pomoći ženama koje su povratnice u sigurnu kuću predstavlja ne samo diskriminaciju, već i svojevrsnu stigmatizaciju žena koje nisu odmah uspele da izađu iz kruga nasilja. Takođe, služba Poverenika je povodom inicijative Mreže žena protiv nasilja uputila u 23 opštine u Srbiji preporuku da preduzmu sve potrebne mere kako bi, u okviru svoje nadležnosti i raspoloživih budžetskih sredstava, finansijski podržale rad S.O.S. telefona.

Ukazano je na težak položaj žena koje su zbog neadekvatne podrške došle u situaciju da učine krivično delo, iako su godinama trpele nasilje u porodici. Reakcija državnih organa je u ovim slučajevima bila veoma energična, one su proglašene krivim i osuđene. Ključni nedostaci u takvim slučajevima su: nerazumevanje kontinuiteta nasilja i kompleksnosti situacije u kojoj se nalazi žena žrtva nasilja, odnosi moći koji postoje u slučajevima muško-ženskog nasilja, odsustvo koordinacije između sudova, postupci se vode potpuno odvojeno iako su ista lica akteri u istom slučaju. Sindrom „pretučene žene“ tj. kako je nasilje koje je žena trpela uticalo na njeno psihičko stanje, ne utvrđuju ni sudije, ni tužioci ni veštaci. U pogledu obuka i edukacija kojih danas ima dosta, veoma je važno da budu kvalitetne i standardizovane. Isto tako je važno da svi koji primenjuju zakon imaju jasne smernice o tome kako da postupaju prema žrtvama i kako da primenjuju zakon.

Ukazano je da je Autonomni ženski centar predložio 24 amandmana na Krivični zakonik radi usklađivanja sa Konvencijom Saveta Evrope o sprečavanju i borbi protiv nasilja nad ženama i nasilja u porodici, koje je zastupao i predstavljao Zaštitnik građana, ali 23 amandmana su odbijena od strane radne grupe Ministarstva pravde prethodne Vlade, a odbijeni su i amandmani na Zakon o krivičnom postupku. Autonomni ženski centar je ponovo podneo navedene amandmane i očekuje se da će ova pitanja narodni poslanici da postave predstavnicima izvršne vlasti. Takođe je ukazano da je Vlada Republike Srbije stavila rezervu na dva člana navedene Konvencije, što prema shvatanju Autonomnog ženskog centra predstavlja indikatore diskriminacije žena žrtava nasilja, jer nije bilo rezerve na iste članove pri ratifikaciji Konvencije Saveta Evrope o zaštiti dece od seksualnog iskorišćavanja i seksualnog zlostavljanja.

Istaknuto je da sistem treba ovim problemom da se pozabavi na sistematičan način, da se usvoje obavezujuća, a ne preporučena uputstva, da se obezbedi specijalizacija profesionalaca u svim sektorima i da primeri dobrog postupanja nadležnih službi i dobre koordinacije postanu standard postupanja.

Nakon uvodnih izlaganja usledila je diskusija u kojoj su učestvovali: Jasmina Kiurski,zamenica apelacionog javnog tužioca; Natalija Mićunović,direktorka Uprave za rodnu ravnopravnost; Adriano Martins,zamenik šefa Delegacije Evropske unije u Srbiji; Srđan Šajn, član Odbora za ljudska i manjinska prava i ravnopravnost polova Narodne skupštine; Anita Beretić, pomoćnica pokrajinskog sekretara za privredu, zapošljavanje i ravnopravnost polova AP Vojvodine; Snežana Stošković, direktorka Gradskog centra za socijalni rad u Beogradu; Vesna Jović, Program Ujedinjenih nacija za razvoj (UNDP), koordinatorka projekta Integrisani odgovor na nasilje nad ženama u Srbiji; Danica Todorov, zamenica Pokrajinskog ombudsmana za ravnopravnost polova.

U diskusiji je istaknuto sledeće:

Zakonski okvir u ovoj oblasti jeste unapređen. Međutim, postojanje brojnih zakona koji se bave nasiljem u porodici i nasiljem nad ženama može istovremeno predstavljati problem. U pripremi ovih zakona došao je do izražaja problem nedostatka vremena i odsustva stvarne povezanosti ovih zakonskih tekstova. Problem su i česte izmene zakona koje se ne mogu ispratiti do kraja. Problematičan je i sam zakonski tekst krivičnog dela nasilja u porodici, kao i neusaglašenost Krivičnog zakonika i Porodičnog zakona. Takođe, postoje različiti statistički podaci kada je u pitanju nasilje u porodici. Ukazano je na pitanje koje se otvorilo nakon presude suda u Strazburu, a to je da li se za osobu koja je prekršajno kažnjena može smatrati da je pravnosnažno osuđena za krivično delo, što bi predstavljalo veliki problem.

Istaknuta je potreba da se nastavi sa sprovođenjem Nacionalne strategije sprečavanja i suzbijanja nasilja nad ženama u porodici i u partnerskim odnosima, kao i da dođe do izmena i dopuna Krivičnog zakonika, a iniciraće se i neke izmene Zakona o ravnopravnosti polova.

Ukazano je na stanje u Evropskoj uniji. Principi rodne ravnopravnosti nalaze se u unutrašnjoj i spoljnoj politici Evropske unije, a glavni ciljevi su: jednakost muškaraca i žena u zapošljavanju, jednaka zarada muškaraca i žena za isti posao (u Evropskoj uniji žene su u proseku za 18% manje plaćene u odnosu na muškarce), jednaka zastupljenost muškaraca i žena na ekonomskim pozicijama i na pozicijama donosioca odluka. U junu 2012. godine Evropska unija je usvojila akcioni plan za rodnu ravnopravnost. Istaknuto je da je problem nasilja nad ženama još više izražen u vreme ekonomske krize jer ekonomski preoblemi i stres utiču na porast nasilja muškaraca nad ženama. Takođe je zaključeno da ni stanje u Srbiji nije zadovoljavajuće. Žene u Srbiji i dalje teže nalaze posao, imaju manju zaradu od muškaraca i nisu dovoljno zastupljene u politici i ekonomiji. Iako u Narodnoj skupštini ima 33% žena, one nisu zastupljene u tom procentu u parlamentarnim delegacijama i tradiocionalno „muškim“ parlamentarnim telima. U privatnom sektoru samo 21% žena se nalazi na menadžerskim pozicijama.

Istaknuto je da bi institucije Republike Srbije u većoj meri trebalo da koriste sredstva Evropskog socijalnog fonda, kao i programa koji je nedavno usvojen „Equality pays off“ koji podržava napore kompanija u razvoju veština zaposlenih i obezbeđivanju jednakosti između muškaraca i žena. Delegacija Evropske unije u Srbiji takođe nudi mogućnost finansiranja projekata i već finansira šest projekata za osnaživanje žena: tri se odnose na zapošljavanje, jedan na žensko preduzetništvo, a dva na zaštitu žena od nasilja.

Ukazano je na težak položaj Romkinja. Kao primeri dobre prakse navedeni su slučajevi zapošljavanja Roma u državnim organima, npr. u Ministarstvu unutrašnjih poslova i Ministarstvu spoljnih poslova, kao i kod Zaštitnika građana. Takvu praksu trebalo bi primeniti i u drugim državnim organima i institucijama. Romska udruženja treba u većoj meri da budu uključena u projekte koji se odnose na položaj Roma.

Skupština AP Vojvodine je 2008. godine usvojila Strategiju za zaštitu od nasilja u porodici i drugih oblika rodno zasnovanog nasilja, a njenoj realizaciji značajno je doprinelo to što je Sektor za ravnopravnost polova na konkursu Ujedinjenih nacija dobio donaciju od skoro milion dolara, što je zajedno sa sredstvima iz budžeta AP Vojvodine omogućilo četvorogodišnju implementaciju strategije. Najvažnije aktivnosti su: u svih 45 gradova i opština AP Vojvodine sprovedeno je 145 treninga sa partnerima kao što je Autonomni ženski centar, u 2012. godini održano je 18 konferencija slučaja, preko 3000 profesionalaca obučeno je o nasilju u porodici, oko 800 profesionalaca i policajaca su upoznati sa karakteristikama i zakonskom regulativom, 750 profesionalaca iz centara za socijalni rad i zdravstvenih ustanova, oko 50 treninga sa oko 1000 srednjoškolaca na temu nasilja. Policija je po prvi put podnosila krivične prijave za kršenje mera zaštite u Zrenjaninu, Pančevu i Somboru. Počeo je da funkcioniše jedinstveni broj SOS telefona 0800 101010 za područje AP Vojvodine.

Ukazano je da centri za socijalni rad imaju problem kapaciteta. Međutim, dobar primer predstavlja praksa Gradskog centra za socijalni rad koji je u prethodnom periodu imao mobilne timove za postupanje u slučajevima porodičnog nasilja i zahvaljujući izuzetno dobroj saradnji pre svega sa policijom, uspeli su da pomognu žrtvama porodičnog nasilja. Potrebno je što bolje povezivanje, od sistema obrazovanja i vaspitanja do institucionalne podrške, podrška medija u razvoju svesti i izgradnja poverenja u institucije sistema.

Projekat „Integrisani odgovor na nasilje nad ženama u Srbiji“ Programa Ujedinjenih nacija za razvoj (UNDP), upravo je potvrdio značaj povezivanja institucija, kako bismo se ujedinjeni suprotstavili i pružili integrisani odgovor ovom društvenom problemu. UNDP zajedno sa UN WOMEN i UNICEF će nastaviti da podržava Vladu Republike Srbije, a težište treba da bude na lokalnoj zajedinici.

Ukazano je na značaj rada mreže institucija „Život bez nasilja“ koju je pokrenuo Pokrajinski ombudsman za ravnopravnost polova. U prethodnih sedam godina usmeravali su aktivnosti na koordinaciju rada institucija, podsticanje rada opštinskih institucija, prikuljanje podataka, edukaciju i razmenu iskustava. Posebno su istaknute aktivnosti na proveravanju kako postupaju ustanove u oblasti zdravstva u skladu sa Protokolom za postupanje u slučajevima nasilja nad ženama.

**Diskusija je okončana zaključkom da je potrebno da Narodna skupština što pre ratifikuje Konvenciju Saveta Evrope o prevenciji i borbi protiv nasilja nad ženama i nasilja u porodici, kao i da se pristupi usklađivanju zakona, pre svega Krivičnog zakonika, sa odredbama ove konvencije. Takođe je potrebno da se formira državni tim za borbu protiv nasilja u porodici, kao i da se radi na osnaživanju i umrežavanju svih institucija kroz akcioni plan. Posebno je važno jačanje prevencije, pravosudnog sistema i ustanova koje pružaju pomoć žrtvama nasilja. U realizaciji postavljenih ciljeva veoma je bitna pomoć medija i nevladinog sektora.**

 **PREDSEDNIK ODBORA**

 **Meho Omerović**